Cerro de Pasco
Store norske leksikon,Geografi,Verdens geografi,Sør-Amerikas geografi,Perus geografi
Cerro de Pasco er en gruveby i Peru. Den ligger på en øde og ufruktbar høyslette innenfor Andesfjellenes vestlige kjede, 160 kilometer nordøst for Lima. Byen har 58 899 innbyggere (INEI, 2017) og ligger 4330 meter over havet. Cerro de Pasco er dermed en av de høyest beliggende byene i verden.
Her finnes store forekomster av kobber, bly, sink, vismut, gull og sølv. Sølv har vært utvunnet i Cerro de Pasco siden 1630, men forekomstene er nå nærmest uttømt. Det er vei- og jernbaneforbindelse til hovedstaden Lima. Jernbanelinjen fra Oroya til Cerro de Pasco ble bygget av det USA-baserte gruveselskapet Cerro De Pasco Corporation, som kontrollerte gruvene i området fram til driften ble nasjonalisert i 1973.Grunnet gruvedriften er en ny by, San Juan de Pampa, blitt bygget i nærheten. Denne byen har et moderne utseende. Les mer i Store norske leksikon Perus geografi  Perus befolkning  økonomi og næringsliv i Peru